Diari Oficial de la Generalitat Valenciana


Sumari del DOGV 651, del 01-09-1987 (1987/809509)

ORDRE de 28 de juliol de 1987, de la Conselleria de Cultura, Educació i Ciència, per la qual es convoca concurs públic per a la concessió de beques de col.laboració en treballs de restauració a realitzar al Museu de Sant Pius V, de València.
-------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   651

Data del DOGV
:   01-09-1987

Secció del DOGV
:   ALTRES DISPOSICIONS

Número del document
:   1987/809509


Data del document
:   28-07-1987

Organisme emissor
:   Conselleria de Cultura, Educació i Ciència

Tipus de document
:   Ordre

Ordre de 28 de juliol de 1987, de la Conselleria de Cultura, Educació i Ciència, per la qual es convoca concurs públic per a la concessió de beques de col.laboració en treballs de restauració a realitzar al Museu de Sant Pius V de València.  
El tractament dels fons museístics, encara que siga en les tasques més senzilles de manteniment i consolidació, requereix uns coneixements tècnics especialitzats i la comprovació d'una experiència en tasques semblants ja realitzades.  
La Conselleria de Cultura, Educació i Ciència té la voluntat d'incrementar mitjançant una campanya rigorosa l'acció de conservació dels valuosos fons artístics de la nostra primera pinacoteca, coincidint a més amb un projecte ampli de reforma de l'edifici que els conté i aprofitant de manera racional per a restaurar-los el temps que necessàriament no hagen d'estar exposats al públic.  
Per tal de poder seleccionar els tècnics més adequats per a realitzar aquesta tasca, i en virtut de l'assumpció de competències transferides en matèria de gestió de museus de titularitat estatal, per Reial Decret 3066/83, de 13 d'octubre, a la Generalitat Valenciana, i fent ús de les facultats conferides per la Llei 5/1983, de 30 de desembre, de Govern Valencià,  
ORDENE:  
Article primer  
Es convoca concurs públic per a la concessió de sis beques de col·laboració en treballs de restauració a realitzar al Museu de Belles Arts Sant Pius V de València, i s'aproven les bases per les quals es regeix aquesta convocatòria, incloses com a annex d'aquesta Ordre.  
Article segon  
La distribució de les sis beques serà la següent.  
- Quatre beques de restauració de pintura sobre llenç i  
- Una beca de restauració de paper.  
- Una beca de restauració de mares i motllures.  
Article tercer  
Les beques esmentades seran sufragades amb càrrec a la partida pressupostària 01.48.609.5.989.4.  
DISPOSICIONS FINALS  
Primera  
El Director General de Patrimoni Artístic queda facultat perquè, en l'àmbit de les seues competències, adopte les mesures que calguen per a dur a terme el que disposa aquesta Ordre.  
Segona  
La present ordre entrarà en vigència el mateix dia que es publique al Diari Oficial de la Generalitat Valenciana.  
València, 28 de juliol de 1987.  
El Conseller de Cultura, Educació i Ciència,   
CEBRIA CISCAR I CASABAN  
ANNEX  
BASES PER A LA CONCESSIO DE BEQUES DE COL-LABORACIO EN TREBALLS DE RESTAURACIO AL MUSEU DE BELLES ARTS SANT PIUS V DE VALENCIA  
Primera  
Les beques objecte d'aquesta convocatòria s'adjudicaran mitjançant concurs entre els diversos aspirants que reunesquen els requisits següents i els acrediten documentalment.  
1) Ser espanyol i residir en l?àmbit de la Comunitat Valenciana.  
2) Els aspirants a les beques de restauració de pintura sobre llenç i pla i a la de restauració de paper hauran de ser titulats superiors o tenir el títol de restaurador per l'Escola de Restauració, així com experiència en el camp de la restauració artística.  
3) Els aspirants a la beca de restauració de marcs i motllures hauran de tenir el títol de graduat en Arts Aplicades en l'especialitat de «daurat i policromia», així com experiència en aquest camp.  
4) Les condicions de mèrit avaluables per la comissió qualificadora que hauran de presentar-se justificades degudament, i les puntuacions a atorgar són les següents.  
a) Titulació, expedient i mèrits relacionats amb la matèria objecte de la convocatòria que puguen al·legar-se, de 0 a 6 punts.  
b) Realització d'una prova de restauració corresponent a la modalitat per la qual s'opte i determinada a criteri de la comissió, de 0 a 10 punts.  
Segona  
Les obligacions dels becaris consistiran en: col·laborar amb el personal tècnic del Museu en els treballs específics que els encomanen, per la qual cosa hauran de romandre als locals del Centre durant onze mesos, i realitzar l'horari que establesca el Director del Museu i sota les ordres d'aquest, que els encomanarà els treballs escaients.  
Tercera  
La dotació de cada una de les beques serà d'un milió cent mil pessetes (1.100.000) a pagar en onze mesos a partir de la concessió i previ lliurament d'una certificació d'aprofitament expedida pel Director del Centre.  
Quarta  
Les persones aspirants que obtinguen per segon any consecutiu la beca, estaran obligats a realitzar una estada de dos mesos en un centre de restauració, fora de la Comunitat Valenciana, a decisió de la Conselleria de Cultura, Educació i Ciència, per tal d'actualitzar coneixements. Això comportarà un increment de dues-centes mil pessetes (200.000) en la dotació de la beca.  
Cinquena  
Les persones aspirants al concurs sol·licitaran individualment que se'ls hi incloga, mitjançant instància dirigida al Conseller de Cultura, Educació i Ciència, i presentada al Registre General de la Conselleria de Cultura, Educació i Ciència, als Serveis Territorials de Cultura de València, Castelló i Alacant, o per qualsevol dels mitjans establerts a l'article 66 de la Llei de Procediment Administratiu. En aquestes instàncies hauran de constar les circumstàncies fixades en la base primera i l'acceptació de totes les condicions establertes en les presents bases.  
El termini de presentació d?instàncies serà de vint dies hàbils comptadors a partir de l?endemà de la publicació d'aquesta convocatòria al Diari Oficial de la Generalitat Valenciana.  
Sisena  
Per a la valoració dels mèrits i les proves que realitzen les persones sol·licitants es constituirà una comissió qualificadora, integrada per.  
- President. Director General del Patrimoni Artístic.  
- Director del «Museo Nacional del Prado».  
- Director del Museu de Belles Arts Sant Pius V.  
- Un restaurador designat pel Director General de Patrimoni Artístic.  
- Un professor de l'assignatura de daurat i policromia de l'Escola d?Arts Aplicades de València, per a la beca de restauració de marcs i motllures.  
- Secretari. Cap del Servei del Patrimoni Moble de la Conselleria de Cultura, Educació i Ciència.  
La comissió qualificadora té facultats per a realitzar per mitjà dels seus membres totes les comprovacions que calguen per a qualificar millor els mèrits adduïts i els treballs o proves que s'hi realitzen, així com d'un seguiment periòdic del treball realitzat durant la beca, i podrà tenir els assessors que estime convenients.  
Una vegada finalitzada la valoració corresponent dels expedients de cadascun dels aspirants, s'elevarà proposta al Conseller de Cultura, Educació i Ciència, qui resoldrà sobre la proposta d?adjudicació de les beques.  
Així mateix, la comissió qualificadora podrà formular proposta en el sentit que siga declarada no adjudicada la beca, si, al seu judici, no hi hagués concursants amb mèrits suficients per a l?adjudicació.  
Setena  
Les beques seran incompatibles amb la realització de treballs o estudis que dificulten el compliment de la finalitat proposada i/o amb la possessió d'altres beques o ajudes semblants.  
Vuitena  
Els resultats científics derivats dels treballs que els becaris realitzen restaran en propietat de la Conselleria de Cultura, Educació i Ciència, i no podran ser utilitzats pel becari sense l'autorització corresponent.  
Novena  
La Conselleria de Cultura, Educació i Ciència podrà suspendre, a proposta de la comissió qualificadora, qualsevol beca concedida quan hi haja incompliment de les obligacions contretes per part de la persona beneficiaria.  
Deu  
El fet d'haver aprofitat les beques no estableix cap tipus de relació laboral amb la Conselleria de Cultura, Educació i Ciència, ni amb el Museu de Belles Arts Sant Pius V, ni suposa cap compromís per a la incorporació posterior de les persones becades a la plantilla d'aquest Centre.  
Onze  
En acabar el període d'onze mesos i, d'acord amb el rendiment dels becaris, el Director General de Patrimoni Artístic, mitjançant informe de la Comissió Qualificadora, elevarà proposta al Conseller de Cultura, Educació i Ciència qui resoldrà sobre la proposta de pròrroga per un any de les beques, i sobre la dotació d'aquestes.